钦定古今图书集成/理学汇编/学行典/第109卷 > 周礼 > 《地官》
## 钦定古今图书集成/理学汇编/学行典/第109卷 > 周礼 > 《地官》

《司徒》四曰“联师儒。”

〈订义〉郑康成曰：“师儒，乡里，教以道艺者。”　刘执中曰：“百家为族，则同其族室，有儒以教之；五族为党，则同其党庠，有师以范之；少小同其师儒，长立同其道艺，情亲义合，亦有安之而不忍去。”　孙氏曰：“先王之于民，隆师儒之教，而不具学校之制，非故略之也，亦有所不必具也。周之建国，固尝为之学矣，然所合者国子弟而已。”后之作《王制》者曰：“国之俊选皆造焉。”质之《周官》无明文，不知果预乎其闲否耶？借使得与胄子并进，不过已兴于乡者，惟州长有所谓州序，党正饮酒于序，以正齿位，不指州而言，疑党亦自为序，然皆不载制度之详。岂非州党之闲，切磋琢磨之地，相会以时，相先以礼，本无法制之可言。即如使后世群天下之士于学廪之有食，然后为教养之盛，则浮薄嚣竞之风已炽于斯时矣，奚取长育人材之道哉？